《盂鼎歌》
清代·潘祖荫

盂鼎出岐阳，刘吴皆著录。字画独环奇，文从悉可读。

盂名古无徵，王命寔严肃。辞多戒酗醵，旨与酒诰续。

盖是周大夫，掌酒食畿禄。殷以沈湎亡，周鉴凛坠谷。

立监又佐史，申诫遍臣仆。文王与武王，字左皆从玉。

边侯边伯先，受田作汤沐。南公南仲祖，世卿著氏族。

成周事弗具，坠简久沈陆。幸赖彝器存，十可证五六。

勿详宁阙疑，信耳且凭目。苟其迹可搜，奚惮指画腹。

伟兹宗周物，郑重等球箓。何取轻诋諆，鲁赝同垢黩。

况夫通借例，多足证故牍。遇建字殊形，废法音同属。

佞古吾岂敢，聊破众疑蓄。

作者简介：潘祖荫（1830～1890）清代官员、书法家、藏书家。字在钟，小字凤笙，号伯寅，亦号少棠、郑盦。吴县（今江苏苏州）人，大学士潘世恩之孙。内阁侍读潘曾绶之子，咸丰二年一甲三名进士，探花，授编修。数掌文衡殿试，在南书房近四十年。光绪间官至工部尚书。通经史，精楷法，藏金石甚富。有《攀古楼彝器图释》。辑有《滂喜斋丛书》、《功顺堂丛书》。